《腊雪》
宋代·李洪

寂寞江村客，弥漫大雪天。
愁云纷密幕，虚籁极饕颠。
坐听天窗落，时将书幌褰。
胎禽羞洁白，閒客失明鲜。
势急鹅毛堕，寒欺雁翅翩。
鼠形方诮璞，蜡貌遽摧鞭。
鲛室绡盈轴，阳公玉种田。
蝶衣匀腻粉，蚕茧剥吴绵。
近柳横飞絮，穿榆并坠钱。
后庭迷玉树，清禁覆花砖。
帝子剪湘水，铜仙泣泪铅。
银床漫辱井，粉水媚房川。
繁丽真难比，萦盈似乞怜。
玉京楼十二，金界地三千。
秦国占乌白，辽东献豕豜。
尺围飘洛浦，席大记幽燕。
忆昨逢残腊，呈祥庆有年。
冷侵东郭履，寒逼广文毡。
喜极埙箎和，吟馀盐絮联。
长城归大阮，巨轴属群贤。
思跨蓝关马，将乘剡曲船。
恨拘崇让里，思逸灞桥边。
斟酒觞慵举，烹茶鼎旋煎。
寻盟淡生活，冻笔尚如椽。

作者简介：[约公元一一六九年前后在世]字不详，本扬州人，后寓居海盐，李正民之子。生卒年均不详，约宋孝宗乾道中前后在世。工诗。历知温州、藤州。其馀事迹均不详。洪著有文集二十卷，今仅存芸庵类稿六卷，《四库总目》不及十之三四。其诗时露警秀，七律尤工。